КъызэрынэфагъэмкIэ, къызэрыкIо гущыIакIэр социальнэ щыIэкIэ гъэнэфагъэхэм япхыгъ. Ащ къыхэкIэу бзэ пстэуми ар янэшанэу щытэп. ГущыIэм пае, романыбзэхэми, германыбзэхэми, нэмыкIхэми къызэрыкIо гущыIакIэр къахагъэщырэп. Адыгабзэми къызэрыкIо гущыIакIэр инэшан пIон плъэкIыщтэп, сыда пIомэ революцием ыпэкIэ адыгэмэ къалэ яIагъэп диалект зэфэшъхьафхэм ялIыкIохэр щызэIункIынхэшъ ядиалект гущыIэхэмрэ шъуашэхэмрэ зэхэпхъагъэ щыхъунхэу. Джырэ тикъалэхэм адэсхэм еджэкIэ-тхакIэ ымышIэу ахэтэп. Арышъ, литературабзэм пэшIуекIорэ диалект зэхэпхъэгъэ гущыIакIэр зыIулъ емыджэгъэ-мыгъэсэгъэ къэлэдэсхэр тиIэнхэу хъугъэп. Тэ тилъэхъан къэлэдэсхэр чIыпIэу зэрыфэхэрэм елъытыгъэу зэрэгущыIэхэрэр е ежь зыщыщ диалектыр ары, е литературабзэр ары.